Diari Oficial de la Generalitat Valenciana


Sumari del DOGV 1671, del 26-11-1991 (1991/800222)

RESOLUCIÓ de 15 de novembre de 1991, del Director General de Comerç, per la qual autoritza horaris comercials excepcionals per a la campanya de vendes de Nadal i Reis.
-----------------------------------------------------------------------------------------------------------------------------------------------------------------------

### Dades del document

Número de DOGV
:   1671

Data del DOGV
:   26-11-1991

Secció del DOGV
:   ALTRES DISPOSICIONS

Número del document
:   1991/800222


Data del document
:   15-11-1991

Organisme emissor
:   Conselleria d'Indústria, Comerç i Turisme

Tipus de document
:   Resolució

Resolució de 15 de novembre de 1991, del Director General de Comerç, per la qual autoritza horaris comercials excepcionals per a la campanya de vendes de Nadal i Reis.  
Les necessitats tradicionals dels consumidors valencians determinen, durant les festes de Nadal i Reis, un increment considerable dels nivells de compres, en un grau tal que pot arribar a produir una excessiva concentració temporal sobre l?oferta, com també una major dificultat per a la millor atenció del consumidor. En atenció a això, ha estat tradicional l'autorització d'excepcions horàries consistents en l'ampliació del màxim d'hores d'obertura setmanal, com també la concentració dels festius habilitats per a la pràctica comercial en les dates properes a aquestes festivitats.  
En els moments actuals es troba en realització un procés de consulta, a iniciativa de la Direcció General de Comerç, que pretén aconseguir un nou avanç en l'autoordenació sectorial pel que fa als horaris comercials, en el marc de la regulació administrativa a què estan sotmesos.  
Com aquest procés no està acabat, es fa necessari resoldre específicament sobre les excepcionalitats que es relacionen amb l'actual exercici comercial, una vegada estudiades les posicions manifestades i contrastades amb les experiències precedents.  
S'ha de deixar constància, a aquest efecte, de l'esforç important desenvolupat per amplis sectors de l'activitat comercial de la Comunitat Valenciana, per tal d'aproximar les seues respectives posicions. El resultat del corresponent procés intern d'anàlisi dut a terme ha conclòs en l'elevació de diverses propostes a la Direcció General de Comerç, en les quals s'aprecia clarament aquesta circumstància. Subsisteixen, no obstant això, algunes diferències que, sense desmerèixer l'abast de la creixent capacitat autonormativa del sector, són en tot cas consubstancials amb la pròpia complexitat d'un procés de consulta d'aquestes característiques, en el qual se susciten criteris que no sols tenen com a base una determinada tipologia o estratègia comercial, sinó també altres derivats del propi àmbit territorial al que representen les diferents entitats i organitzacions consultades. Per això, entre altres raons, s'ha obert el procés de consulta dalt esmentat, a partir del qual puga resultar possible una harmonització generalitzada, tant sectorialment com territorial.  
Mentre aquesta circumstància es produeix, la Direcció General de Comerç estima que pel que fa particularment als dies festius, l'habilitació comercial dels quals se sol·licita per al període de desembre i gener, resulta pertinent que aquesta s'estenga als dies 22 i 29 de desembre, com també al dia 5 de gener, ja que sobre aquestes dates s'aprecia un grau elevat de coincidència sobre la seua idoneïtat. Sense perjudici d'aixà i per tal d'emparar, tant com siga possible, d'una banda els plantejaments de les cambres de comerç i d'altra els provinents de les diverses organitzacions que s'han manifestat explícitament durant el període de consulta, s'estima convenient introduir cert grau de flexibilitat, de manera que, previ el tràmit que s'indica, puga utilitzar-se el dia 8 de desembre en substitució d'una de les tres dates abans indicades.  
En qualsevol cas, la utilització dels horaris comercials que s'expressen in aquesta resolució s'haurà de produir amb ple i estricte compliment de la legislació laboral vigent, en prevenció d'això la Direcció General de Comerç o els seus serveis territorials donaran trasllat a la Direcció General de Treball de tota la informació i les incidències que resulten pertinents a tal efecte.  
En conseqüència, en ús de les atribucions conferides per l'article 9é de la Llei 8/86, de la Generalitat Valenciana, resolc:  
Primer  
Amb motiu de la campanya de vendes de Nadal i Reis 1991/92 s'autoritza els establiments comercials minoristes a sobrepassar les seixanta hores d'obertura setmanal màxima en la forma següent:  
a) Del 9 al 14 de desembre de 1991, fins un màxim de dotze hores.   
b) Del 16 al 21 de desembre de 1991, fins un màxim de dotze hores.  
c) Del 23 al 28 de desembre de 1991, fins un màxim de deu hores.  
d) Del 30 de desembre de 1991 al 4 de gener de 1992, fins un màxim de deu hores.  
e) A títol indicatiu es recomana la distribució equitativa d'aquestes ampliacions entre els dies laborables implicats, a base de retardar el tancament de l?establiment fins les 22 hores.  
Segon  
Durant l'esmentada campanya de Nadal i Reis, els establiments comercials minoristes podran obrir al públic els dies 22 i 29 de desembre de 1991 i 5 de gener de 1992, fins un màxim de deu hores en cadascun dels dos primers i fins un màxim de dotze hores l?últim dels dies ressenyats.  
Per tal de preservar el dret a la igualtat d'oportunitats que tenen els empresaris comercials, aquells establiments que, en virtut de resolucions específiques dels serveis territorials de comerç dictades sobre les sol·licituds plantejades al respecte per aquests establiments o per les seues associacions representatives, van obrir al públic el passat dia 30 de juny de 1991, sols podran fer ús de dues de les tres dates habilitades en el paràgraf anterior per a la pràctica comercial. Aquests establiments hauran de comunicar davant el servei territorial de comerç corresponent, almenys amb cine dies hàbils d'antelació, la data que renuncien d'utilitzar.  
D'acord amb el que assenyala l?exposició de motius d'aquesta resolució, tots els establiments comercials tindran la possibilitat de substituir qualsevol de les dates a què tinguen dret, segons els paràgrafs precedents, pel dia 8 de desembre de 1991, amb un límit màxim d'obertura en aquesta data de 10 hores.  
La pràctica d'aquesta possibilitat exigirà la comunicació prèvia al servei territorial de comerç corresponent, que podrà ser formulada individualment o col·lectiva a través de les entitats o associacions representatives. La declaració, que haurà de presentar-se abans del 3 de desembre de 1991, precisarà suficientment els establiments que s'hi acullen amb indicació del nom comercial i adreça completa, com també la concreció del festiu substituït.  
Tercer  
Per tal de facilitar la major transparència de mercat i la corresponent concurrència comercial, faculte els serveis territorials de comerç perquè informen a les entitats i organitzacions representatives del sector comercial, com també als comerciants individuals que ho demanen, sobre els establiments que hagen expressat la seua intenció de fer ús de la substitució senyalada en el paràgraf tercer de l'article anterior.  
Quart  
Amb motiu de la venda en rebaixes que s'inicia al final de la campanya de Nadal i Reis, autoritze, als establiments comercials minoristes que la practiquen, a sobrepassar, durant els dies laborables del període comprés entre el 7 i el 19 de gener de 1991, ambdós inclosos, l?horari setmanal bàsic de seixanta hores en un màxim de setze hores per al conjunt del període assenyalat.  
Cinqué  
Als establiments comercials minoristes que tinguen concedida autorització individual per a la pràctica d'un horari excepcional, els serà d?aplicació el que estableix aquesta resolució en tot allò que els siga més favorable, sens que en cap cas puguen sobrepassar els màxims que aquesta estableix respecte al règim bàsic  
Sisé  
La possibilitat de realitzar aquests horaris comercials excepcionals s'entén sense perjudici i amb estricte compliment de la legislació laboral vigent. A aquest efecte, la Direcció General de Comerç i els seus serveis territorials donaran trasllat a la Direcció General de Treball de tots els antecedents i de tota la informació existent que resulte necessària per a facilitar la labor d'aquesta i, en particular, dels establiments que s'acullen a la possibilitat assenyalada en el paràgraf tercer de l'article segon d'aquesta resolució.  
Seté  
Aquesta resolució es publicarà en el Diari Oficial de la Generalitat Valenciana.  
València, 15 de novembre de 1991. - El Director General de Comerç: Manuel López Estornell.